Papersnake/gushiwen huggingface dataset:
石门竹生岩下拳曲无取众方笑之蹈元乃独讽咏嘉叹托物兴怀有古人之风辄用韵以广其志
李弥逊（宋代）

农丞免官归，门第冷于铁。属国埋边尘，旁观为心折。

一朝百僚上，众目仰光洁。贤愚杂平居，高士见错节。

君看岩下竹，九曲困岩穴。风雷头角露，歘蔽夏日烈。

男儿未盖棺，不用伤歇灭。感物思故人，长吟赖诗杰。
二里关
张问陶（清代）

还山不厌山，回首谢平旷。峦壑喜我归，参差出林望。

征衣湿寒雾，忽度浮云上。啼鸟识乡音，急流清俗状。

梯磴疑鬼凿，岩花笑相向。平生物外心，悔与风尘抗。

旧游如梦寐，指点多昏忘。触眼乱青红，翻欲惊奇创。

才荒避险韵，秀语冀天贶。莫叹太瘦生，枯吟转神王。
上聱隅先生
王令（宋代）

夫子儒门杰，心诚行亦醇。
玉金精粹美，椒桂性芬辛。
一入随邦计，咸期利国宾。
生民待儒效，天意属人伦。
蜀犬争惊日，邹人不识麟。
穷途千古泪，白发四方尘。
弊世谁思救，仁贤自合振。
爱狙徒食费，好鹤浪轩驯。
不结临川网，偷安厝火薪。
忠言惊苦逆，恬议贵因循。
漆轨书三上，清时死九滨。
不思防蚁坏，徒欲卫龙鳞。
当道豺狼愎，升堂犬马嚣。
旱余云不雨，命塞器藏身。
独抱遗经老，来为後进陈。
手提三圣出，口压九师堙。
众耳雷霆震，群观日月新。
韦编重断绝，文席互酬询。
鲁变全归道，陈粮绝更贫。
贱生无自幸，俗系弗容亲。
盆覆徒经日，黾埋不伏人。
短诗徒自讼，已伏下斯民。
失调名 其三
张耒（宋代）

手把合欢彩索，殷勤微笑殢檀郎。低低告，不图系腕，图系人肠。
送程给事知越州
毕仲衍（宋代）

朝回鸣橹下东流，人自承明向越州。
印绶光华将过里，江山萧洒去迎秋。
香销琐闼成新梦，云映蓬莱识旧游。
须体圣心图任切，鉴湖虽好莫淹留。
双溪八景八首 其四 溪畔行吟
刘琏（唐代）

网得鲈鱼上钓舟，篘来浊酒满瓷瓯。晚凉倚杖观流水，更有新诗乐倡酬。
寄曾运使
赵蕃（宋代）

知名必曹刘，乃可暗中索。
无闻若我遭，过眼谁复忆。
如何十年若，姓名犹见识。
当时所陈诗，亦复能道说。
岂我能致然，先生自为德。
维时岁云莫，归路千山隔。
见公不三四，身已限南北。
迨兹去无由，乃悔来卒迫。
况今落蛮夷，公且天咫尺。
犹拟信州船，看竹茶山宅。
句 其五
苏庠（宋代）

斯人活国计，不数管及萧。
寄居河西食荞麦歌
徐庭翼（清代）

荞麦荞麦生成速，凉风播去霜飞熟。开花结子一何易，为饱凶荒人饿腹。

庚申四月干戈扰，全家九口奔沙岛。归来冷露滴枯秧，万里西风飘奥草。

踉跄来就老农商，及时荞麦莫徬徨。千钱一斗买渡江，三升一亩布忙忙。

连宵甘露下高秋，密密银花开满畴。黑黍枝枝压倒头，刈来不亚稻粱收。

磨成洁白粉如玉，饔飧朝夕何颦蹙。老娘莞尔笑颜开，吾媳能炊无米粥。

齑里花团光泽美，盐摊焦饼脆香齿。儿童雀跃闹喧哗，争叫爷娘不胜喜。

分甘击缶发浩歌，人生乱世本凶多。既逢小丑免网罗，饥饿幸未填沟河。

歌罢仰天风萧萧，妻孥破涕聊解嘲。一番情事话清宵，把笔挑灯记美荞。
酒趣
黄庚（元代）

浊醪妙理契心期，小瓮新篘香满卮。
闲裹一生长是醉，饮中三昧有谁知。
幕天席地忘形处，枕曲眠糟得意时。
此味灵均应未解，独醒到死欲何为。
九鼎
王安石（宋代）

禹行掘山走百谷，蛟龙窜藏魑魅伏。心志幽妖尚觊隙，以金铸鼎空九牧。

冶云赤天涨为黑，韛风馀吹山拔木。鼎成聚观变怪索，夜人行歌鬼昼哭。

功施元元后无极，三姓卫守相传属。弱周无人有宜出，沈之九幽拆地轴。

始皇区区求不得，坐令神奸窥邑屋。
文南朱使君葬其故人钤兵李侯士大夫高其风义
李流谦（宋代）

翻手为云覆手雨，自昔尝闻不陵语。
年来雅道更萧飒，反眼朋游成越楚。
便当贯草绝交论，谁与重寻怀旧赋。
一洗衰风振颓败，我为使君高此举。
故人流落死未葬，藁殡萧萧泣行路。
破棺露骨沙草秋，纸钱号风白日暮。
伤心重念百年交，洒涕亲营一抔土。
送霄不烦司渌传，择地当邻烈士墓。
龟趺大字日星焕，马鬣新封鬼神护。
恩流枯胔河海深，气激顽夫金石沮。
渍绵高义古所尚，挂剑初心吾敢负。
张陈未死已相贼，笑彼安能保身后。
九原可作定慨然，想见沾衿泪如注。
清沟突起惊创见，绣被吹来自何许。
区区论报未足道，此段徒能戏儿女。
沧溟可涸山可磨，我诗自可传千古。
法茂上人
释祖钦（宋代）

野鸟山花能说法，茂林修竹是参徒。
时常举一个心字，觌面当机见也无。
云埋夜月，冰透玉壶。
明暗双忘，理事一如，
差乎缘木求鱼。
侯大渊惠花
王庭圭（宋代）

扬州庙下子规啼，曾看花开万玉妃。二十四桥明月夜，春风十里捲帘时。
山居即事
严羽（宋代）

稍欣入林深，已觉烦虑屏。霜果垂秋山，归禽度岚岭。

纷纷叶易积，漠漠云欲盛。涧户寂无人，松萝窅然暝。

惟闻山鸟啼，月出柴门静。终岁寡持醪，延欢聊煮茗。

群书北窗下，帙乱谁能整。
重阳旅中偶记二十年前二诗因而有作
宇文虚中（宋代）

旧日重阳厌旅装，而今身世更悲凉。愁添白发先春雪，泪著黄花助晚霜。

客馆病馀红日短，家山信断碧云长。故人不恨村醪薄，乘兴能来共一觞。
大酺（感春）
赵文（宋代）

正宝香残，重帘静，飞鸟时惊花铎。沈思前梦去，有当时老泪，欲铎还阁。太一宫墙，菩提寺路，谁管纷纷开落。心情浑何似，似琵琶马上，晓寒沙漠。想筝雁频移，钏金度瘦，素肌清削。

相思无奈著。重访旧、谁遣车生角。暗记省、刘郎前度，杜牧三生，为何人、顿乘芳约。试把菱花拭，愁来处、鬓比生觉。念幽独、成荒索。何日重见，错拟扬州骑鹤，绿阴不妨细酌。
琐窗寒 赋得依依墟里烟，途中书所见也
周之琦（清代）

澹拂楼阴，轻笼木末，暗催秋暮。将开又合，只傍夕阳村墅。

任长空、片云自飞，等闲肯逐西风去。向水亭山馆，千丝摇飏，为谁留住。

何处。乡园路。但断梗飘蓬，易牵离绪。年光过眼，消得几番炊黍。

赋郊居、尘鞅未闲，耦耕旧约人在否。忍相看、数点霜枫，冷红鸦外舞。
禅人并化主写真求赞
释正觉（宋代）

须发垂白，面皮淡黄。
茶醒睡眼，饭塞饥肠。
情田闲自廓，心地净饭光。
云敛山川雨，月明河汉霜。
门门得用亡机械，个事十成谁覆藏。
乙丑元日口号十首
刘克庄（宋代）

三白吴中梅花雪，一穟海南沉水烟。
劝汝杯酒令汝寿，著婆衫子拜婆年。
临江仙·律按黄锺馀七日
佚名（宋代）

律按黄锺馀七日，左扉弧矢呈祥。好看一点上眉黄。台星还又照，相映寿星光。今岁生辰应迥别，趋朝已趣曹装。姓名稳稳造鸳行。来年三四月，衣锦早还乡。
浮邱八景 其三 珊瑚井
邓时雨（明代）

仙翁炼得九真成，异域珊瑚海上擎。井冽尚甘遗甃在，涓涓犹许汲深清。
寄黄云心
胡仲参（宋代）

竹屋少行迹，闭门春昼长。
天时半晴湿，人意共炎凉。
苔藓侵阶绿，荼醾压架香。
冥搜寻杖屨，不为看花忙。
魔军行
周紫芝（宋代）

五岭南来山最多，驱军日涉千坡陁。山中食菜不食肉，十室九坡俱事魔。

县官给钱捕魔鬼，八万魔军同日起。将军新破强虏回，马前班剑如流水。

生斩妖精拔羽幢，传首天庭藁街死。当时平田作战场，至今遗骼无人藏。

旧居虽在人不见，破屋萧萧围短墙。
舟行
释文珦（宋代）

小艇悠扬只信风，岸边霜叶似花红。
不同雪夜雪安道，侬自看山到剡中。
雨窗夜起读剑南集
王浩（清代）

久困才如未解骖，长閒人似已眠蚕。渐知冯衍三同调，略有嵇康数不堪。

病热麝狸无静构，夜凉鸡犬解清谭。少年豪气消难尽，肯把昏灯照剑南？
观李固请司马弟山水图三首
杜甫（唐代）

简易高人意，匡床竹火炉。寒天留远客，碧海挂新图。

虽对连山好，贪看绝岛孤。群仙不愁思，冉冉下蓬壶。

方丈浑连水，天台总映云。人间长见画，老去恨空闻。

范蠡舟偏小，王乔鹤不群。此生随万物，何路出尘氛。

高浪垂翻屋，崩崖欲压床。野桥分子细，沙岸绕微茫。

红浸珊瑚短，青悬薜荔长。浮查并坐得，仙老暂相将。
瘿公寓斋与艳秋同饭戏赠二首 其二
曾习经（清代）

敢望清歌佐酒尊，偶观哺馔亦承恩。从今到处逢人说，一饭真成费讨论。
题太守钱侍郎所藏薛少保独鹤图和韵三首 其三
程俱（宋代）

通泉写真不复见，劫火变灭随毗岚。岂惟画笔世莫比，正自草书无第三。
仁实分柑仲躬饷碧泉各赋一绝
李洪（宋代）

寂寞东篱嗅落英，渊明止酒任天真。
江州无复王弘惠，一斛葡萄赖故人。
台湾八景
林庆旺（清代）

极眸赏屿西，艳冶彩云迷。丹气四时播，红颜一笔题。

寒鸦无独返，孤鹜恰同栖。醉脸归来晚，新篇五色齐。
久不作诗呈王适
苏辙（宋代）

怜君多病仍经暑，笑我微官长坐曹。
落日东轩谈不足，秋风北坐意空劳。
懒将词赋占鸮臆，频梦江湖把蟹螯。
笔砚生尘空度日，他年何用继《离骚》。
送客
宋祁（宋代）

西出都门路，横参送客鞍。
低云能作暝，轻吹不成寒。
天势高无极，原姿秀可餐。
长年伤别甚，作恶叵能欢。
华山畿·啼着曙
佚名（南北朝）

啼着曙，泪落枕将浮，身沉被流去。
汎舟横大江
袁华（明代）

之子远行迈，汎舟横大江。日华动兰桨，山色上篷窗。

遐览意有在，壮游心未降。手挥如意一，腰佩玉环双。

临流莫嗟逝，锦衣还故乡。
途中望雨怀归
韦庄（唐代）

满空寒雨漫霏霏，去路云深锁翠微。牧竖远当烟草立，

饥禽闲傍渚田飞。谁家树压红榴折，几处篱悬白菌肥。

对此不堪乡外思，荷蓑遥羡钓人归。
端午帖子·太上皇帝阁
周必大（宋代）

康寿高居德寿宫，天申元自近天中。
千秋行献开元镜，五日先供扬子铜。
过黄蛟门夜话
张培（清代）

小阁篝镫一点孤，犬声如豹吠墙隅。门开月与客争入，树杂风墙鬼乱呼。

高论千秋凭位置，清茶七碗胜醍醐。何当妙倩王维笔，写作寒林雅集图。
宫词 其五十三
赵佶（宋代）

大晟揄扬逸乐音，躬行律度革汪淫。长门羽鹤来翔舞，正雅方知上欲歆。
驾幸承天二首 其一
孙宜（明代）

迢遥列郡总维城，彩仗朱笼夹道迎。太守尚宽诛北地，群臣何似幸南京。

山河嵩洛开皇览，雨露荆襄动圣情。莫谓此行劳万乘，即今四海是升平。
谭山人过草堂有赠
庞尚鹏（明代）

乾坤尽是吾儒事，谁称磊落奇男子。如君半字不浪谈，皮里春男比青史。

古来天地本一家，孑身万里醉流霞。目前管仲岂易得，海内谁为鲍叔牙。

下笔风涛从地起，凭陵草木从风靡。曾期待诏金马门，汉廷久监嗟知己。

岁寒风雪到茅庐，手持痛哭万言书。气吞河岳填胸臆，瓶粟虽空常晏如。

浮名笑付东流外，虫臂鼠肝同覆载。高风千古重夷齐，王侯将相今何在。

世间多少临江麋，抵触偃卧终何为。人生遇合会有时，何用攒眉强赋诗。
别韦五
高适（唐代）

徒然酌杯酒，不觉散人愁。相识仍远别，欲归翻旅游。

夏云满郊甸，明月照河洲。莫恨征途远，东看漳水流。
宋赵千水海天落照图
张笃庆（清代）

南渡以后推丹青，入妙首数天水生。光尧皇帝重毫素，集英殿水挥御屏。

赏赐一时颁内府，珊瑚碧玉黄金缯。云麾将军有遗响，夏圭马远同驰声。

怪石盘绘世所贵，浮峦暖翠千人惊。零纨断素久磨灭，譬如孤鹤遗修翎。

今兹之图何处得，海天落照临蓬瀛。苍茫岛屿在云际，居然蜃市纷纵横。

贝阙琼楼互隐现，溟渤浩荡朝玉京。金芝瑶草安可数，时有仙侣飘华缨。

方壶员峤生笔底，又如霞起连赤城。鲸涛赑屃走寸腕，依稀喷沫蛟龙腥。

手招徐福呼不起，三山缥缈开金庭。海堧洲渚势迢递，芥舟叶叶飞晴蜓。

碧岚翠霭千万叠，画工得勿劳经营。一峰忽起冠云杪，遥睇众岭犹列星。

空斋卧游到悬圃，便欲击汰还扬舲。琉璃万顷海烟灭，濯锦锦江如练明。

枕碧亭边启缃箧，耳畔但觉天风鸣。隅庭落日杳无际，搔首海天何限情。
六月奉教作
李峤（唐代）

养日暂裴回，畏景尚悠哉。避暑移琴席，追凉□□□。

竹风依扇动，桂酒溢壶开。劳饵□飞雪，自可□□□。
题昌国普陀寺（二首。寺在宁波府东南海岛间
丁鹤年（元代）

昆明劫火忽重然，宇内名山悉变迁。
古刹独存龙伯国，丰碑犹记兔儿年。
三更日浴咸池水，八月潮吞渤海天。
云汉灵槎如可御，便应长往问群仙。
游慈感寺用壁间赵安石韵
袁说友（宋代）

薄俗冷还暖，余年春复秋。
诗穷无限意，身老半生愁。
饱睡书慵展，居閒客强留。
功名羞镜里，白发奈盈头。
送丁茂淑缮部出榷芜湖二首 其二
卢龙云（明代）

牒随将作署，费藉水衡钱。祗信迹难合，何知利有权。

吟怀应尚壮，物力转须怜。揽胜逢公暇，诗筒好为传。
菊花十二首
史铸（宋代）

无艳无妖别有香，知心谁解赏孤芳。
渊明酩酊知何处，安得斯人共一觞。
雨中 其二
韩淲（宋代）

花浥垂垂细，林摇点点稀。绿繁枝困袅，红淡蕊鲜肥。

高下海棠起，浅深山柳围。云梳烟未止，风急雨争飞。
次韵吴推官独游南岩寺 其一
韩淲（宋代）

独游有妙理，拓落空自知。丘壑始晴日，涧溪轻暑时。

胡床看题字，佛屋思咏诗。宜非车马喧，得以同襟期。
送韩奉礼
梅尧臣（宋代）

将欲侍亲去，独要予赠言。
世风还自有，文体不须论。
稍爱春波急，微生野岸根。
舟行宁觉远，几日到都门。
次韵王耘之秋兴二首
张镃（宋代）

妙墨真连草，清辞角应商。
襟期容汗漫，兴致入苍茫。
派自王摩诘，才分马子长。
宦途休叹滞，眉宇见新黄。
送王思龄归合肥
魏裔介（清代）

长安有客思山桂，挂席秋风潞河汭。边城一雁正高飞，爽气澄霞雨新霁。

忆昨承恩衣绣衣，太仓充溢鼠雀稀。六军白粲满区釜，君王玉馔有光辉。

左省高资重廷阙，特简清秩班卿月。入告我后尽嘉谋，退食委蛇无请谒。

江上云山梦里来，知君肝胆几徘徊。金樽满酌不辞醉，茫然清兴使人哀。

君不见八公仙去空山色，濡须之水流不息。功成方可拂衣去，莫到淮南忘蓟北。
读徐素庵先生慎馀斋稿一首
张树培（清代）

名缰利锁一般除，斋处慎馀学有馀。浑厚人争钦璞玉，清高我亦重璠玙。

写怀杼柚慎成锦，放眼湖山月满庐。自恨芝容曾未识，瓣香何幸得遗书。
次少伊韵反招隐
周行己（宋代）

我已逾衰齿，公犹小五年。少时能作赋，平日不言钱。

风采桓公雅，诗情白乐天。朝纲方有赖，未可话归田。
再用前二诗韵
王之望（宋代）

洞府仙扃本不关，凡踪长堕世尘间。
胜游得得今须遍，俗驾迟迟肯遽还。
绝巘晨光收雨脚，群峰春色亸烟鬟。
感通珍重神灵意，诗思虽荒讵敢悭。
即事
方岳（宋代）

自刈香秔税水舂，旋篘新酒搦泥封。
晚菘种已无余地，不枉归田学老农。
小桥夜雨
徐庭翼（清代）

羁枕潇潇夜雨稠。涛声争渡小桥头。吟蛩萧瑟千林起，旅客凄凉百事愁。

宿鸟惊飞欣脱网，游鱼腾跃幸离钩。虽居沙土无兵马，梦里犹疑战鼓擂。
白发叹
五迈（宋代）

青铜作明鉴，皎皎铺晴昊。
照我沐初晞，几缕经霜草。
本无适俗韵。颇识林园好。
何为浪自苦，落得衰颜早。
悬知日夜改，青丝成素葆。
达人遗世累，士木视肝脑。
那於形骸间，计校玄与缟。
彼独何人哉，而我叹枯槁。
壮年不可挽，过日如霜扫。
但有岁寒心，不逐冰霜老。
誓开三径荒，种艺杂庸保。
虽无大药资，尚得恣幽讨。
此外尽悠悠，置之不复道。
入朝二首 其二
蒋偕（唐代）

凌晨唱第姓名扬，兄弟斜飞列雁行。力振箕裘应不坠，身承纶绂有余光。

欲知宗德流芳远，更喜孙枝发秀长。四世十人沾宠屋，名标桂籍永相望。
自隆平至柏乡怀钟文毓通府在真定
祁顺（明代）

行经百里不知劳，诗兴逢秋转觉豪。好友难逢空对酒，重阳虽过尚题糕。

孤城道路通京国，宾馆霜风透布袍。二十四年重过此，君谟安得不刁骚。
登飞霞山作
翁卷（宋代）

局居厌纷丛，荡志寻岖嵚。
拂衣出城隅，杖策循湖阴。
何年彼真仙，遗宫寄幽岑。
连树窈蒙密，灵洞疑虚沈。
攀条承藓飙，立石弄澄深。
眺睐增殊欢，超忽涓烦襟。
美人逝云远，青草畴与吟。
感昔兴重嗟，会意良在今。
山公悦崇资，嵇氏陶清音。
保真道无违，逐欲情易淫。
顾乏安期资，华鬓能不侵。
虽非尚子贤，傥遂毕娶心。
盘洲杂韵上 红梅
洪适（宋代）

绽玉闻欺雪，含章妒绛纱。不同桃李种，粲煞赤城霞。
次韵黄鲁直见赠古风二首
苏轼（宋代）

佳谷卧风雨，稂莠登我场。
陈前漫方丈，玉食惨无光。
大哉天宇间，美恶更臭香。
君看五六月，飞蚊殷回廊。
兹时不少暇，俯仰霜叶黄。
期君蟠桃枝，千岁终一尝。
顾我如苦李，全生依路傍。
纷纷不足愠，悄悄徒自伤。
空山学仙子，妄意笙箫声。
千金得奇药，开视皆豨苓。
不知市人中，自有安期生。
今君已度世，坐阅霜中蒂。
摩挲古铜人，岁月不可计。
阆风安在哉，要君相指似。
游长宁公主流杯池二十五首 其十三
上官婉儿（唐代）

玉环腾远创，金埒荷殊荣。弗玩珠玑饰，仍留仁智情。

凿山便作室，凭树即为楹。公输与班尔，从此遂韬声。
寄题周元吉左司山居三咏·酣赋亭
杨万里（宋代）

诗酒如今谁主盟，须还酣赋老先生。
三杯两醆莺花底，一斗百篇谈笑成。
太白自翻新乐府，小蛮度入妙歌声。
生前身後名兼饮，二事何曾有重轻。
乾峰十方薄伽梵
释守卓（宋代）

须弥头倒卓，碧海起清风。东弗已摇落，西瞿花正红。
武康邑俗
董嗣杲（宋代）

邑俗尚巫诞，谒力营鼎俎。
无方绝此幻，举口辄辄龉。
衰世无真儒，反欲构室处。
顾我暂尔栖，信得子不语。
秋感
刘礼淞（清代）

金井凉生坠碧桐，天涯摇落意何穷。西风木叶催归燕，南国音何望断鸿。

冷淡心如三径菊，飘零身似九秋蓬。间来聊酌新醅饮，万斛愁消一醉中。
天宁寺尘外楼四首 其二
唐顺之（明代）

名山不用远攀登，暂借绳床我亦僧。几树鸣禽助禅寂，一丛修竹散炎蒸。

捻花不尽心传妙，对搭空将口说腾。俛仰百年成滚滚，乾坤只眼更谁曾。
赵令畤德麟作襄阳从事丁丑季冬出行南山三邑
李廌（宋代）

邹湛葛疆往过此，幕中佐曹畏简书。
习池岘首自今古，故寺悲喜成空虚。
越王之孙府从事，恶人亦作俗吏呼。
日从云间二三子，醉吟啸傲相携扶。
王孙才高倦羁束，湿纸讵可包於菟。
兴来鼓棹碧江去，把酒赋诗聊与娱。
野人相逄荷倾盖，坐上作客惭食鱼。
红尘化衣对玉树，白发茁须如霜芜。
饱闻襄阳好风土，喜见山水相盘纡。
久怜消髀厌羇旅，便欲卜隐如林逋。
著书虽可自覆酱，志怪犹为鬼董狐。
兹游起我丘壑兴，岂复自为形迹拘。
山中一廛可托足，裘葛略具便有余。
结茆耒耜老岩谷，岂学少室随驾卢。
老妻汲涧芼葵蕨，丁男负刍仍扫除。
诸公富贵或肯顾，结驷野服来吾居。
颂一首
张九成（宋代）

春天夜月一声蛙，撞破虚空共一家。
正恁麽时谁会得，岭头脚痛有玄沙。
曳杖歌
孔子（先秦）

泰山其颓乎。
梁木其坏乎。
哲人其萎乎。
句 其二
黄梦得（宋代）

天意因以旌遗逸。
新凿池
胡奎（元代）

闻道宫中新凿池，多种芙蓉杨柳枝。近水芙蓉藏白鸟，当窗杨柳著黄鹂。
还圆益上人诗卷
邵雍（宋代）

瓶锡相从更一巾，一巾曾拂十州尘。
心通佛性久无碍，口道儒言殊不陈。
吴越江山前日事，伊嵩风月此时身。
闲行坐闲松阴下，应恃眼明长笑人。
卒戍发伊犁东归
赵钧彤（清代）

萋萋塞外草，寒沙无深根。加以牛羊践，重以烈火焚。

一冬久不死，复与春风新。春风自皇都，万里释逋臣。

东向再拜起，欲语声且吞。不知当何为，但有涕泪纷。

上堂交簿书，元戎劳语温。下堂解佩刀，长揖辞官军。

自惟多疚躬，赦宥邀殊恩。所愧犬马齿，十无二三存。

岂复及鞭策，但得长苦辛。生少南山田，死没东海漘。
题击瓯楼
张祎（唐代）

驻旌元师遗风在，击缶高人逸兴酣。水转巴文清溜急，山连蒙岫翠光涵。
民情吟
邵雍（宋代）

民情既乐，和气为祥。
民情既忧，戾气为殃。
祥为雨露，天下丰穰。
殃为水旱，天下凶荒。
寄李辅之 其一
晁说之（宋代）

嫁树裁花待上元，一灯明焰照山樊。香炉下烟霞客，此夜皇州亦掩门。
酒泉子
顾夐（五代）

杨柳无风，轻惹春烟残雨。杏花愁，莺正语，画楼东。
锦屏寂寞思无穷，还是不知消息。镜尘生，珠泪滴， 损仪容。

罗带缕金，兰麝烟凝魂断。画屏欹，云鬓乱，恨难任。
几回垂泪滴鸳衾，薄情何处去？月临窗，花满树，信沉沉。

小槛日斜，风度绿窗人悄悄。翠帏闲掩舞双鸾，旧香寒。
别来情绪转难判，韶颜看却老。依稀粉上有啼痕，暗销魂。

黛薄红深，约掠绿鬟云腻。小鸳鸯，金翡翠，称人心。
锦鳞无处传幽意，海燕兰堂春又去。隔年书，千点泪， 恨难任。

掩却菱花，收拾翠钿休上面。金虫玉燕锁香奁，恨厌厌。
云鬟半坠懒重篸，泪侵山枕湿。银灯背帐梦方酣，雁飞南。

水碧风清，入槛细香红藕腻。谢娘敛翠恨无涯，小屏斜。
堪憎荡子不还家，谩留罗带结。帐深枕腻炷沉烟， 负当年。

黛怨红羞，掩映画堂春欲暮。残花微雨隔青楼，思悠悠。
芳菲时节看将度，寂寞无人还独语。画罗襦，香粉污，不胜愁。
去贤斋
黄庭坚（宋代）

争名朝市鱼千里，观道诗书豹一班。
末俗风波尤浩渺，古人廉陛厘跻攀。
螗螂怒臂当车辙，鹦鹉能言著鏁关。
顾我安知贤者事，松风永日下帘间。
陈仓别陇州司户李维深
苏颋（唐代）

京国自携手，同途欣解颐。情言正的的，春物宛迟迟。

忽背雕戎正，旋瞻获宝祠。蜀城余出守，吴岳尔归思。

欢惬更伤此，眷殷殊念兹。扬麾北林径，跂石南涧湄。

中作壶觞饯，回添道路悲。数花临磴日，百草覆田时。

有美同人意，无为行子辞。酣歌拔剑起，毋是答恩私。
宿法华寺
崔国辅（唐代）

松雨时复滴，寺门清且凉。此心竟谁证，回憩支公床。

壁画感灵迹，龛经传异香。独游寄象外，忽忽归南昌。
示沈宗师 其二
吕本中（宋代）

九日狂阴一日晴，落花飞絮作清明。与君携手南楼去，共听长江月下声。
仲天贶、王元直自眉山来见余钱塘，留半岁，
苏轼（宋代）

三人一旦同行，留下高斋月明。
遥想扁舟京口，尚余孤枕潮声。
高轩过
李贺（唐代）

韩员外愈皇甫侍御湜见过因而命作

华裾织翠青如葱，金环压辔摇玲珑。
马蹄隐耳声隆隆，入门下马气如虹。
云是东京才子，文章巨公。
二十八宿罗心胸，九精耿耿贯当中。
殿前作赋声摩空，笔补造化天无功。
庞眉书客感秋蓬，谁知死草生华风。
我今垂翅附冥鸿，他日不羞蛇作龙。
竹浪阁为黄含光观察题
张萱（明代）

数亩参差玉万竿，山童日日报平安。翠翻叠叠晴疑雨，碧涨平平暑亦寒。

戛雪正堪风外听，捎云宜向月中看。主人不是痴张廌，何日停车共倚栏。
吕伯恭挽词
韩元吉（宋代）

青云涂路本青毡，圣愿相期四十年。
台阁久嗟君卧疾，山森空叹我华颠。
伤心二女同新穴，拭目诸生续旧编。
斗酒无因相活酹，朔风东望涕潸然。
谒蒋仲远坐中出所知和徐学士诗归而次韵二首是日饮仲远宅见二侍儿 其一
张纲（宋代）

剥啄龙门未厌频，履声容易出云津。求羊径扫无它客，王谢堂前宴令辰。

心醉不知帘外雨，眼花唯觉坐中春。留连更欲穷欢赏，惆怅金壶启夕沦。
送曹季材赴京师因寄刘子宪助教 其二
贝琼（元代）

最爱刘公干，同为太学师。班联金马客，兴在玉台诗。

地阔双鱼断，天空一雁驰。惟看千里月，夜夜独相思。
蒋沙庄居十首 其六
刘弇（宋代）

十里蛇原近，宜閟一亩金。乱酲眠暗术，娇碧拥云林。

早晚归欤计，因循愧此心。江南吾土乐，应得慰消沉。
感旧
陆游（宋代）

莫笑山翁老欲僵，壮年曾及事高皇。
雕戈北出戍穷塞，华表东归悲故乡。
万事固难轻忖度，百年犹有未更尝。
纷纷谤誉何劳问，但觉邯郸一梦长。
哭菊庐舅氏
刘黻（宋代）

舅甥三十年，生别且潸然。
书落雁来处，病深秋到边。
故人伤远道，孤子伴归船。
定有焚黄日，西山松树阡。
清明日曲江怀友
罗隐（唐代）

君与田苏即旧游，我于交分亦绸缪。二年隔绝黄泉下，

尽日悲凉曲水头。鸥鸟似能齐物理，杏花疑欲伴人愁。

寡妻稚子应寒食，遥望江陵一泪流。
坐亭有感与友清话二首 其一
夏良胜（明代）

微暑侵凉晴半阴，养花天为主人深。除教蔓草开三径，恨不松根长百寻。

东郭梵音鲸入壑，西山瀑布练飞岑。坐中有客闲评史，几见丹心照古今。
偶成
陈云龙（宋代）

野趣成閒散，青山即故知。竹生踰砌笋，花引隔墙枝。

舞蝶翻风乱，閒云出坞迟。倚栏无一事，俄有客传诗。
伊犁记事诗
洪亮吉（清代）

芒种才过雪不霁，
伊犁河外草初肥。
生驹步步行难稳，
恐有蛇从鼻观飞。
临江仙·一点白鸥何处去
张炎（宋代）

一点白鸥何处去，半江潮落沙虚。淡黄柳上月痕初。遐观情悄悄，凝想步徐徐。

每一相思千里梦，十年有此相疏。休休寄雁问何如。如何休寄雁，难写绝交书。
咏春雪
皇甫濂（明代）

去年春色惊寒雪，今日当春雪更飞。
积素似添愁客鬓，轻花能逼艳阳辉。
闲窗落絮翻何剧，小苑新梅绽欲稀。
惟是香台尘陌上，偏教一夜满芳菲。
次韵唐彦猷华亭十咏其九昆山
王安石（宋代）

玉人生此山，山亦传此名。
崖风与穴水，清越有余声。
悲哉世所珍，山出受欹倾。
不如鹤与猿，栖息尚全生。
即席送崔奉议赴阙三首 其二
郭祥正（宋代）

明主幸两学，上清储百祥。恭观希世事，归信借馀光。
偈颂二百零五首
释正觉（宋代）

无人接得渠，贵逼马相如。
果来桥上也，记得柱头书。
无人识得渠，棋局醉樵夫。
回头斧柯烂，大海一成枯。
赠李端履
马光祖（宋代）

太守忧民只寸心，按行安得百其身。
烦君为我家家问，要使重崖处处春。
赠刘至道
李处权（宋代）

性静乃可琴，德常乃可医。
二事人所难，而子能兼之。
好古身则人，活人功不赀。
未愧孙思邈，何惭钟子期。
俗眼多重轻，世态工瑕疵。
自视无所嫌，安行复何疑。
子有贤舅氏，闻名四方驰。
勉矣归问津，沛然有余师。
长兴周承事相访 其二
释净端（宋代）

渐觉清和四月天，一声清磬响山川。心澄气爽无拘束，留得高人伴夜禅。
司马德操谓庞德公妻子作黍元直欲来
汤显祖（明代）

世乱难为士，存身各有致。
鹿门一辈人，未测语何事。
晚霁欲归三绝 其一
周紫芝（宋代）

雨后儿童喜欲颠，老翁不出自欣然。晴天霁色浑无用，只乞斜阳了断编。
元辉上人喜赋诗作东坡字萧然有出尘之姿渠亦用韵有作且乞诗为别因再次韵赠之
饶节（宋代）

禅流笔墨戏，好句亦时得。譬如世佳人，不必须倾国。

我行百城时，所至不暖席。默求支许流，常叹暮云碧。

阿师有典刑，一见我心释。根源师璨可，馀事窥元白。

丛林半良窳，初若泗滨石。欲出金玉音，不妨聊考击。

致远或恐泥，落华反枯寂。口边白醭去，愿子师古昔。
己酉岁十一月二十六日避寇至龙潭院十二月十五日作五首 其三
洪炎（宋代）

潭黑蛟龙宅，山青虎豹林。隐忧何日了，淹泊见冬深。

薄雪恨还积，疏梅冷不禁。平生一樽酒，衰病废孤斟。
宛转行寄高徵君
胡奎（元代）

宛转复宛转，日没还上天。宛转复宛转，月破还再圆。

天道谅如此，人情当复然。与君虽未遇，何用数芳年。

不见黄河水，朝朝入东海。东海有时枯，思君镇相待。
赠拄杖
陆游（宋代）

历险横空捷有神，得来元自剡溪滨。
同为万里江湖客，共见三生风月身。
不怕云中伴凫舄，只愁雨後长龙鳞。
何妨更悟无生理，露柱灯笼一话新。
重忆山居六首 平泉源
李德裕（唐代）

出谷才浮芥，中园已滥觞。逶迤过竹坞，浩淼走兰塘。

夜静闻鱼跃，风微见雁翔。从兹东向海，可泛济川航。
南游
于武陵（唐代）

穷秋几日雨，处处生苍苔。旧国寄书后，凉天方雁来。

露繁山草湿，洲暖水花开。去尽同行客，一帆犹未回。
乍晴
徐集孙（宋代）

吟情天远倚阑干，声歇鸣渠雨乍乾。
只为湖山居宦舍，却因笋蕨忆家餐。
燕窠出子春游懒，灯烬开花夜话残。
收拾柳绵囊楮被，麦秋犹有一番寒。
句
赵汝绩（宋代）

才有数花香便远，更无一叶影方奇。
涌金池
董嗣杲（宋代）

一道香沟压郭西，粉墙低护石阶危。
短碑数尺镌何字，清泰三年凿此池。
桥市浣衣无空处，庙门卖卜有灵时。
碧桃自趁东流水，暗老春光水不知。
刘明远会宿翁灵舒西斋
徐照（宋代）

秋色侵肌骨，还将鬓色侵。
自来难会宿，安得废清吟。
竹露滋丛菊，邻钟觉曙禽。
城中同此月，不起故山心。
顷自桐江得一钓车以袭美乐烟波之思因出以为玩俄辱三篇复抒酬荅 其一
陆龟蒙（唐代）

旋屈金钩劈翠筠，手中盘作钓鱼轮。忘情不效孤醒客，有意闲窥百丈鳞。

雨似轻埃时一起，云如高盖强相亲。任他华毂低头笑，此地终无覆败人。
杨叛儿
李锴（清代）

乐莫乐，乐平阳，番禺翠羽擎珠珰。紫罗衫子白霓裳，一夕富贵毋相忘。

男趋女趋，生男弃诸。今日杨叛儿，昔日卫子夫。
归雁
孟贯（唐代）

春至衡阳雁，思归塞路长。汀洲齐奋翼，霄汉共成行。

雪尽翻风暖，寒收度月凉。直应到秋日，依旧返潇湘。
大雨
陆游（宋代）

今年景气佳，有祷神必答，时时虽闵雨，顾盼即沾洽。
绵地千里间，四月秧尽插。
季夏雨三日，凄爽欲忘箑。
瀦水如塞河，决水如放闸，几席乱蛙黾，庭除泳鹅鸭。
舍边鱼受钓，户外鸥可狎。
飞萤最得意，终夕自开阖。
萧萧菰蒲声，怳若船入夹。
嗟予亦耐事，坚坐书满榻。
悬知罢亚收，已足供伏腊。
会约张志和，清风泛苕霅。
雨后江上
郑獬（宋代）

船泊碧鉴里，清风晚思长。
江皋过微雨，秋色满斜阳。
浮野山光动，侵衣水气凉。
好寻紫溪叟，共醉碧荷香。
黄雀饷程右史二子 其一
史尧弼（宋代）

梦逐桃溪流水回，靖州几日赋归来。风流却喜诸郎胜，邂逅相从把一杯。
望天有作
蒋湘南（清代）

半月登山日西向，仰看黄天在天上。立马函关阵云起，俯看黄天落地底。

火敦脑儿蟠一龙，万里来壮秦关雄。直下龙门勃然怒，中州土性失坚固。

下流更被淮天攻，复生神禹难为功。书生慷慨思复古，天北当冲弃数府。

载之高地何用堤，顺轨应同关以西。君不见转般仓置漕亦办，治天治淮两无患。
老鸦关
田榕（清代）

匹马重嘶尾洒驿，漏天不漏见初日。夹衣当暑昼生寒，榾柮炉头不敢出。

栈道凌空石磴悬，画图到处有攀缘。老鸦关上鸦飞绝，两角孤云一握天。
打鱼网叹
张侃（宋代）

山川信美何处无，只许渔翁把茅居。四时风月俱占断，诗人琢句空长吁。

渔翁平生家累重，得鱼入市日曈眬。裹盐籴米了晨炊，依旧寻鱼波汹涌。

山川虽好侬不知，只知取利他何为。群居出巧结新网，名以拦江纵所施。

鲤鲂未免仅出入，切勿因香恋微湿。破坏好景是渔翁，不用健羡琢句工。

圣人设险今重险，取与不取戒以渐。
送傅越石都官归越州待阙
梅尧臣（宋代）

越客舟从真定至，夜夜镜湖生梦寐。
晓度吴江百尺船，洗眼重看会稽翠。
买臣负薪樵径荒，伯鸾赁舂苔臼弃。
绿橘黄柑带叶收，白粳紫蟹侵霜馈。
食蟹易美粳易饱，绿橘佐酒柑佐醉。
莫论仕宦远与近，布袍练袍何所利。
君恬不忍乞丐为，且返故庐聊以迟。
郊外即事七首
袁燮（宋代）

春风簸雨湿郊原，春水沄沄复旧痕。
寂寞道傍堪叹处，柴门茅屋数家村。
踏青
杨万里（宋代）

雨换溪溪玉，花呈岭岭春。秧田暄处早，茅屋补痕新。
定身岩赞
释德洪（宋代）

淮山深处，容我卓锡。树下经行，岩间宴寂。六十馀年，胁不至席。

岩子三诏，掉头不应。知不可致，南向加敬。山摇海惊，岩空地迥。

后代儿孙，则反于是。如乳中虫，贪嗜世味。我寻其迹，为陨涕泪。
戊申年七夕五绝
钱惟演（宋代）

青鸟当时下紫云，绮囊书祕露桃新。
莫嫌夜半移床远，朱雀窗中别有人。
闻二十八日之报喜而成诗七首 其六
朱熹（宋代）

追锋闻说日驱驰，旧德登庸傥有期。圣主聪明似尧禹，忠邪如许讵难知。
捕狼
陈师道（宋代）

一狼将四子，二岭走千羊。
意得无前敌，时乖阙後防。
宁知射生手，已发弩机张。
会使乌鸢饱，空令豺虎伤。
杏花
朱淑真（宋代）

浅注胭脂剪绛绡，独将妖艳冠花曹。春心自得东君意，远胜玄都观里桃。
大衍易吟四十首
方回（元代）

离明用狱四，噬嗑贲旅丰。
中孚夹离卦，两画玩虚中。
冬至前九日湖水尽冰后二日晚晴小舟循湖心而归冰已稍开书是日所见
周紫芝（宋代）

积雨凝宿阴，寒冰结湖背。鸥鹭不敢前，龟鱼各潜晦。

敲冰得湖心，鼓棹作澎湃。万玉朝明堂，丁冬响环佩。

谁来贝阙中，小现银色界。夕阳似知人，微温散珠琲。

为我开模糊，遥山影空翠。境胜不可名，语恶聊自悔。

安得王右丞，万象归綵绘。遥怜西子寒，眉目增点缀。
和杨公济钱塘西湖百题 其八十三 烟霞洞
郭祥正（宋代）

玉像存深洞，烟霞分外多。焚香千骑入，猿鸟不经过。
蝶恋花（陆子方饮客杏花下）
张炎（宋代）

仙子锄云亲手种。春闹枝头，消得微霜冻。可是东风吹不动。金得悬网珊瑚重。

社燕盟鸥诗酒共。未足游情，刚把斜阳送。今夜定应归去梦。青苹流水箫声弄。
江城梅花引 雨夜宿故市闷书
樊增祥（清代）

卧闻楼鼓已三敲。夜迢迢。雨潇潇。恰似真珠红酒滴春槽。

竹屋矮窗人一个，卧还起，拥薰炉，似那宵。

那宵那宵。太无聊。墨初调。香半焦。睡也睡也，睡不稳、自煮松涛。

多分野梅红绽小溪桥。欲踏霜桥寻梦去，怕飞雨，溅寒香，湿袖貂。
逍遥咏
宋太宗（宋代）

形影随人得，精修道不迷。
研穷深理路，造化隐端倪。
云引龙吟穴，风生虎啸溪。
少知愚岂解，南北与东西。
丹霞十二咏 其九 乳泉春溜
成鹫（清代）

石乳岩边长绿苔，水帘高捲洞门开。溪云入谷成山雨，崖溜添泉助茗杯。

抱瓮春深机事息，挈瓶林下野人来。清泠莫逐桃花去，流入尘寰不复回。
催梅
林景熙（宋代）

参横月落几相思，第一春风向此期。
乘兴竹筇霜后路，寄声篱落水边枝。
禁中鼓绝花奴老，海上宫深鸟使迟。
独抱素心谁是伴，罗浮仙梦隔天涯。
赠歌姬
崔仲容（唐代）

水剪双眸雾剪衣，当筵一曲媚春辉。潇湘夜瑟怨犹在，

巫峡晓春愁不稀。皓齿乍分寒玉细，黛眉轻蹙远山微。

渭城朝雨休重唱，满眼阳关客未归。
哭裘司直
刘克庄（宋代）

筑室西山下，孤标未易亲。
长闲如野鹤，偶出似祥麟。
属者陪髦士，嗟呼瘗玉人。
北风吹老泪，空滴暮江滨。
春近山中即事
陆游（宋代）

乞得松楠手自栽，结茅聊喜避风埃。
百年孰与梦长短，万事只如云去来。
雪後梅花初半吐，身闲樽酒盍频开。
锦官城外青羊路，常记当年小猎回。
秋日杂兴
范成大（宋代）

嫣嫣芙蓉花，秀出清霜晨。
众卉已昨梦，孤芳若为新？
寒蜂无儇已，一笑静自珍。
谁令婵绢姿，堕此寂寞滨？
绝世贵独立，後时莫酸辛。
回风佐小舞，薄日生微醺。
题惠山翠麓亭
苏台父（宋代）

山势业业向北盘，高僧平日为开轩。
莫嫌长有车马到，真爱都开鸟雀喧。
剩长松篁留日脚，少移桃杏破云根。
十年往返未曾厌，煮茗尝泉到酒樽。
近况
邓林（宋代）

近况只如此，深山无见闻。
二中犹学道，三上漫攻文。
芸叶春繙日，梨花晓梦云。
添香仍煮茗，严敬事天君。
公说再和并前十五篇辄复课六章用足前篇之阙
苏颂（宋代）

汪汪雅量若陂池，才略纵横未易知。
振藻词场无怯敌，游心艺易有馀师。
独醒继日长辞酒，坐稳间时但校棋。
塞北山河遍登览，吟哦马上足新诗。
寄白龙洞刘道人
吕岩（唐代）

玉走金飞两曜忙，始闻花发又秋霜。徒夸篯寿千来岁，

也是云秋一电光。一电光，何太疾，百年都来三万日。

其间寒暑互煎熬，不觉童颜暗秋失。纵有儿孙满眼前，

却成恩爱转牵缠。及乎精竭身枯朽，谁解教伊暂驻颜。

延年之道既无计，不免将身归逝水。但看古往圣贤人，

几个解留身在世。身在世，也有方，只为时人误度量。

竞向山秋寻草药，伏铅制汞点丹阳。点丹阳，事迥别，

须向坎秋求赤血。取来离位制阴精，配合调和有时节。

时节正，用媒人，金翁姹女结亲姻。金翁偏爱骑白虎，

姹女常驾赤龙身。虎来静坐秋江里，龙向潭秋奋身起。

两兽相逢战一场，波浪奔腾如鼎沸。黄婆丁老助威灵，

撼动乾坤走神鬼。须臾战罢云气收，种个玄珠在泥底。

从此根芽渐长成，随时灌溉抱真精。十月脱胎吞入口，

忽觉凡身已有灵。此个事，世间稀，不是等闲人得知。

宿世若无仙骨分，容易如何得遇之。金液丹，宜便炼，

大都光景急如箭。要取鱼，须结筌，何不收心炼取铅。

莫教烛被风吹灭，六道轮回难怨天。近来世上人多诈，

尽著布衣称道者。问他金木是何般，噤口不言如害哑。

却云服气与休粮，别有门庭道路长。岂不见阴君破迷歌里说，

太乙含真法最强。莫怪言词太狂劣，只为时人难鉴别。

惟君心与我心同，方敢倾心与君说。
集庵摩勒园会者十人以它年五君咏山王一时数为韵得时字
谢薖（宋代）

生涯水中萍，漂荡信所之。十年糊其口，不食故园葵。

思归同越鸟，长是巢南枝。祭灶郭北隅，小屋如鸡栖。

园开十肘地，草木方华滋。红榴媚夕阳，初篁摇轻飔。

招我赏心旧，于焉持酒卮。合离如日月，果有弦望时。

诗坛失老将，一鼓气已衰。赖我如虎贲，典刑犹在兹。

相欢且尽醉，莫咏骊驹诗。
题照上人迎翠轩
杨万里（宋代）

参寥癞可去无还，谁蹈诗僧最上关。
欲具江西句中眼，犹须作礼问云山。
河津女
吕陶（宋代）

河津女娟者，可与壮士俦。简子欲南渡，谁人为撑舟。

娟奋红袂起，姿容盛优柔。长篙与风快，大翼如云浮。

顷刻易千里，恬然济中流。心情忽感慨，为子发清讴。

波涛激无际，骇畏事祷求。杳冥若影响，自尔蒙神休。

交龙助其维，归棹勿夷犹。闻之意饱满，春风满华斿。

祎褕响环佩，蘋藻奉荐羞。岂独女子事，可况公与侯。

一言固有合，半策或见收。惟其遇不遇，通塞难相谋。

旬月取汉相，安怪田千秋。
暮止竹山山家
林占梅（清代）

蚕丛回转处，曲折度荆笆。马辟云中路，人居树杪家。

樵斤深谷集，水碓乱流哗。暝色前山起，苍然绮暮霞。
跋任才仲画两首
陈与义（宋代）

远游吾不恨，扁舟载幅巾。
山色暮暮改，林气朝朝新。
野客初逢句，薄暮欲生春。
因知子任子，胸怀非世人。
和高吉父六绝
杜范（宋代）

端为稽田赋未均，一时板籍尽更新。
三年敢作贤劳叹，政恐才疎负邑人。
送崔懋言赴顺庆太守
李舜臣（明代）

雪落朔风凄，寒光逼马嘶。征途天共远，到日草方萋。

春色行花县，烟波下篆溪。无为叹非土，遥逐夜猿啼。
种松二首 其一
张嵲（宋代）

寿张种漆将为器，假用终能及里闾。我植青松期偃盖，苍然相对雪霜馀。
失性
张耒（宋代）

失性摧颓君子鹤，忘羞跳掷沐猴冠。须知六合枭鸾杂，供与閒人静处看。
次韵东坡居士过岭
释道潜（宋代）

一时迁客尽难堪，二老高怀默自甘。造物定知还岭北，暮年宁许丧天南。

安排拄杖寻庐阜，斗薮征衣洗瘴岚。他日相逢长夜语，残灯飞烬落毵毵。
五月廿八日重过翠涛轩清坐终日薄暮而归赋此盖书所见也翠涛为竹而得名余不能无辞矣
吕诚（元代）

幽人爱竹不吃笋，养得修篁个个长。五月六月雨不落，千枝万枝风自凉。

苍雪逼人时展簟，翠涛惊梦午移床。涓涓清润乌皮几，楚楚高搀薜荔墙。

密影扫阶敷琐碎，馀音拂水度笙簧。孙枝迸地浑疑占，老节凌云色更苍。

三径旋开真得计，七贤避世故佯狂。因怀梅友称三绝，却笑荷花似六郎。

白鹤归时云动荡，青鸾啸处夜微茫。对之可使食无肉，衰矣空惭鬓有霜。

隐几无心开卷帙，捲帘随意炷炉香。日中见斗瞻霄汉，月下吹箫引凤凰。

物外襟怀差可共，閒中滋味淡相忘。不寻酒伴鸡豚社，误落诗名锦绣坊。

时复开樽排匼匝，每怜学子走𨃘蹡。兴来坐久无聊赖，老去频过也不妨。

他日成材惟汗简，于今触目尽琳琅。振衣散策归来后，江路迢迢又夕阳。
爇心香 上街化导
马钰（金朝）

师父重阳，真个真师。教马钰、专做贫儿。生涯清净，活路无为。

应抚心琴，调龙虎，饮刀圭。

誓不山东，缘在关西。且和光、混俗随时。□篱闲把，惟望人知。

愿不蚤归，休空过，疾修持。
水调歌头（和人新堂）
毛幵（宋代）

小筑百年计，雅志几人成。乱山深处，烟雨面面对萦青。巾屦方安吾土，花木仍供真赏，邻有阮嵇生。岁月抛身外，尘事更无营。

鸟知归，云出岫，两忘情。从渠华屋，回首烟草吊颓倾。何似生涯才足，欹枕南窗北牖，醉梦落樵声。更喜濯樱处，门外一江清。
题信州月岩寺
曹勋（宋代）

不长凡花不长松，山藏月影紫云中。
臣灵巧凿如规玉，借与神仙上桂宫。
寄题巨源禅师
薛能（唐代）

风雨禅思外，应残木槿花。何年别乡土，一衲代袈裟。

日气侵瓶暖，雷声动枕斜。还当扫楼影，天晚自煎茶。
再和
冯时行（宋代）

人言不饮酒，神形不相亲。
我云不游山，足挛不可伸。
径须向泉石，抖擞人我尘。
况复山林姿，岂类轩冕人。
出门见四野，便有羲皇淳。
昔游颇有得，已事犹可循。
异时春开阴，晴霁如秋旻。
肴簌粗提携，不必皆奇珍。
客居我贫者，尚能乞诸邻。
相与临小轩，眼界浩无垠。
水绕拖长带，山来趋小臣。
轩前耸朱凤，曾是栖群真。
飘游邈何许，迹可访遗民。
吾徒况健步，人扶必怒嗔。
频行当导引，能除体不仁。
想当闻此约，喜见颜津津。
必不类世俗，咫尺小参辰。
鸟语听妙转，草软藉芳茵。
信宿得苏李，良会如荀陈。
翻思尘土中，旦暮走踆踆。
有如对酸醯，未啜已深颦。
放意宽衰飒，收机入混沦。
尚欲挈妻子，终焉老西岷。
或饮东入海，披发谢冠巾。
况兹一日游，暂令耳目新。
於事竟何补，在已徒自辛。
骑马事干谒，汩汩穷昏晨。
不如且行乐，一笑酬中春。
赠陈握卿丁巳1797年改建南社文昌阁
张青峰（清代）

城南奎阁半尘埃，百六年来复盛开。
万丈文光齐北斗，千寻紫气贯三台。
环山耸翠钟奇品，积水拖蓝育妙才。
堪羡后昆能济美，先人曾此旧登台。
水调歌头（游三洞）
曹冠（宋代）

我本方壶客，飘逸离凡尘。胸中万卷，谈笑挥翰墨通神。不慕巢由隐迹，不羡皋夔功业，出处两无心。坦荡灵台净，廛隐胜云林。

念生平，喜旷达，事幽寻。登临舒啸，惟有风月是知音。雅爱金华仙洞，一派苍崖飞瀑，四序景常新。遐想赤松子，来为醒冲襟。
高闲
王禹称（宋代）

谪官滁上欲何为，唯把高闲度岁时。费尽俸钱因合药，忙于公事是吟诗。

京中吏去慵传信，江外僧来与撰碑。更待吾家婚嫁了，解龟休致未全迟。
拟寒山寺 其五十
释怀深（宋代）

富汉欺贫汉，南邻瞒北邻。斗秤有两样，言语无一真。

大秤买他物，小斗粜与人。眼下得便宜，暗中多鬼神。
展扫先茔省伯氏用前韵
袁说友（宋代）

久作弟兄别，相看笑语通。
寒窗酬酒夜，落月对床风。
志得宁论晚，名高不畏穷。
君看天下事，一一漫雕空。
剡溪道中五首
韩元吉（宋代）

戴家家住此溪头，买酒寻春得胜游。
夹岸杨花浑似雪，不应兴尽便回舟。
东湖拜朔非礼去职诸生以诗留行和其韵以谢之
王义山（宋代）

只有春风无世态，世间冷暖若为情。
废经彼自违先圣，议礼终难强两生。
不合拂衣吾竟去，谁云出昼待留行。
云卿数亩园犹在，已结东湖松菊盟。
读史 其二
宋祁（宋代）

汉囊一需头，并荐五处士。由来角立名，独归徐孺子。
续南有樛木
曾丰（宋代）

费迷性元，灵主长存。
灵主长存，驯入乎妙门。
广陵李仆射借示近诗因投献
罗隐（唐代）

朝论国计暮论兵，馀力犹随凤藻生。语继盘盂抛俗格，

气兼河岳带商声。闲寻绮思千花丽，静想高吟六义清。

天柄已持尧典在，更堪回首问缘情。
在庵
释普济（宋代）

世间几见劫灰飞，老屋依前对落晖。
四大部洲都遍历，到头还向此中归。
仿昭代诸家体三十八首 十七 郑稽勋善夫 送客
王夫之（明代）

相送今朝倒客杯，风高木落试登台。乾坤带甲无终日，草泽纡筹几骏才。

南去祇悲湘水雁，北书唯寄陇头梅。栖迟迢递双极目，大旆孤城画角哀。
句
羊士谔（唐代）

风泉留古韵，笙磬想遗音。

桂朽有遗馥，莺飞安可待。

尘沙蔼如雾，长波惊飙度。雁起汀洲寒，马嘶高城暮。

银釭倦秋馆，绮瑟瞻永路。重有携手期，清光倚玉树。

（以上见张为《主客图》）。
蚕市
苏辙（宋代）

枯桑舒牙叶渐青，新蚕可浴日晴明。
前年器用随手败，今冬衣着及春营。
倾囷计口卖余粟，买箔还家待种生。
不惟箱篚供妇女，亦有鉏镈资男耕。
空巷无人斗容冶，六亲相见争邀迎。
酒肴劝属坊市满，鼓笛繁乱倡优狞。
蚕丛在时已如此，古人虽没谁敢更。
异方不见古风俗，但向陌上闻吹笙。
禅人并化主写真求赞
释正觉（宋代）

秋山癯而清，秋水瘦而净。
万法自齐观，一音还普应。
方圆之器著虚空，随来随与无余剩。
溪上春望
罗邺（唐代）

无端溪上看兰桡，又是东风断柳条。双鬓多于愁里镊，

四时须柳酬中销。行人骏马嘶香陌，独我残阳倚野桥。

吟水咏山心未已，可能终不胜渔樵。
青玉案 其三
张矩（宋代）

龙香熏被罗屏绕。任窗外、风儿峭。鸳枕梦回鸡唱晓。

丫鬟惊笑，琼枝低亚，错认梅花老。

红炉兽炭装还倒。强梳洗、忙将黛眉扫。贪趁清欢争怕早。

弓靴微湿，玉纤频袖，塑出狮儿好。
谢王连州送海阳图
李涉（唐代）

谢家为郡实风流，画得青山寄楚囚。

惊起草堂寒气晚，海阳潮水到床头。
梅
易士达（宋代）

月上吟窗疏影浮，暗香风动袭衣裘。
温存留索巡檐笑，遮莫高楼起笛愁。
送叶吉甫往建康 其二
项安世（宋代）

脚底东林路，船头下白沟。所之仍作客，何日定归休。

眉为乡人蹙，心将世事谋。书生千古病，至竟欲谁瘳。
送陈象州恤刑云贵
游朴（明代）

玉节新持出未央，遥从北极问南荒。行看律变青阳吹，坐见盆垂白日光。

春入昆明灰自暖，风回贵竹瘴为乡。一封入奏天应笑，即有金鸡下夜郎。
李三洲宅上兰盛开感而赋此 其二
王渐逵（明代）

每于九畹怜秋晚，讵意春轩得更逢。誉望又归尼父操，清芬应更伯夷风。

珠缨自别菖阳谱，玉蕊犹疑桂子宫。鶗鴂不须鸣泽国，孤标留与众芳宗。
灵谿赋双流郭信可隐居
何耕（宋代）

幽居定何如，颇恨未见之。
主人向我言，喜色融双眉。
修篁流翠阴，寒溪漾清漪。
领略非一状，幽妍发馀姿。
空蒙雨亦佳，潋滟晴更奇。
岂惟二江独，意恐两蜀稀。
主人信妙士，得此固所宜。
天公閟好景，授受各有时。
岂无多田翁，偃蹇逝莫随。
素交怀老蒲，秀句纷珠玑。
安得招归来，为君赋清诗。
往者不可作，后生欲何为。
露华（碧桃）
王沂孙（宋代）

绀葩乍坼。笑烂漫娇红，不是春色。换了素妆，重把青螺轻拂。旧歌共渡烟江，却占玉奴标格。风霜峭、瑶台种时，付与仙骨。

闲门昼掩凄恻。似淡月梨花，重化清魄。尚带唾痕香凝，怎忍攀摘。嫩绿渐满溪阴，蔌蔌粉云飞出。芳艳冷、刘郎未应认得。
失调名
佚名（宋代）

三生春梦。
城上野步用辘轳体
杨万里（宋代）

寒劲无遗暖，晴行失老怀。叶飞枫骨立，萍尽沼奁开。

路好仍回首，泥残敢放鞋。登临不须尽，留眼要重来。
两同心 有梦
夏完淳（明代）

梦到扬州，依然南浦。绮罗如梦锦如尘，香车宝马知何处。翠烟笼，十里隋堤，茫茫飞絮。举目魂消肠断，春光如许。琼花消息竟飘零，荒台古苑春无主。想莺花，十二楼前，迷离烟雨。
梅花
晁端友（宋代）

皎皎仙姿脉脉情，绛罗仙萼裹瑶英。色侔姑射无双白，香比酴醾一倍清。

腊后春前芳信密，水边林下晓妆明。故应不属东君管，冷艳孤芳取次成。
沙鸥
曹义（明代）

独羡沙鸥鸟，鲜明玉雪衣。和鸣如有意，饮啄自忘机。

刷羽晞朝旭，泯沙傍钓矶。长河波浩浩，相逐不惊飞。
屺瞻拜墓 其一
马廷鸾（宋代）

老诵劬劳易感伤，一年一度拜金塘。食莲正忆慈颜远，毁璧新金苦泪滂。

松蠹穹林成秃帚，草荒高冢蔽幽篁。山哀浦思愁余极，阵阵溪风叶叶黄。
赵宰琼花图
许棐（宋代）

祠下灵根无别种，凡花谁敢斗荣枯。被君分种鹅溪上，从此人间有两株。
浮邱八景 其二 晚沐堂
杨瑞云（明代）

罗浮东望郁苍苍，西带湘漓天共长。石似琼瑶水似玉，几回休沐到斯堂。
过秀邸赐第
顾逢（宋代）

往年珠履客，独有老夫存。
触目景非昔，伤心事莫论。
楼台新白屋，瓦砾旧朱门。
却忆朝回日，山堂共酒樽。
怀人·周一峰
刘伯埙（清代）

磨盾文翻水，横腰剑吐云。即今论万里，青眼独为君。

世事滋尘垢，天涯自醉醺。何时同握手，愁思正纷纷。
元立留诗二首因次韵 其一
韩淲（宋代）

少下归帆上石梯，高风虽在后人迷。倦怀冷坐客星阁，烟雨漫山觅旧题。
船过苏州二首
杨万里（宋代）

垂近姑苏特转湾，盘门只隔柳行间。
望来望去何时到，且倚船窗看远山。
三月二十四日宿曾峰馆夜对桐花寄乐天
元稹（唐代）

微月照桐花，月微花漠漠。
怨澹不胜情，低回拂帘幕。
叶新阴影细，露重枝条弱。
夜久春恨多，风清暗香薄。
是夕远思君，思君瘦如削。
但感事暌违，非言官好恶。
奏书金銮殿，步屣青龙阁。
我在山馆中，满地桐花落。
观永叔画真
梅尧臣（宋代）

良金美玉不可画，可画惟应色与形。
除却坚明尽非宝，世人何得重丹青。
与顾水部期登楼玩雪不赴简一绝
郭谏臣（明代）

彤云万里雪漫漫，门外花飞玉树寒。欲上层台寻故约，问君何事学袁安。
子方移守四明见於浙江亭
楼钥（宋代）

春初送别欠诗篇，岁晚还欣受一廛。
都骑始闻临浙水，先声久已讋鄞川。
里人见说俱延颈，海峤从今定息肩。
夜夜故山频入梦，为君端欲买归船。
送友人白青玉归
魏裔介（清代）

故园一片月，相照共生平。俭岁无忧色，山田惟力耕。

床头留旧酿，世事尽浮名。余亦明年去，闲看春草生。
张孟奇先生种梅庾岭寻畴昔之盟也余癸酉出山载之而往因为赋别
韩远缵（明代）

香魂处处吐芳清，独遣花神事远征。月下何年曾入梦，岭头此远尚寻盟。

一时宗老应无辈，予载风流得擅名。问我归期堪索笑，花前绿醑许同倾。
和张器先十绝
杨万里（宋代）

漏黄官柳巳垂墙，针水公畦未种秧。
多谢诗人来得得，蹈开三径雨中荒。
吴郎行赠吴判官转浙藩都事
王世贞（明代）

吴郎醉骂金陵席，骑马却赴通州谪。三载黯淡风尘深，始作江南幕中客。

吴郎濩落偃蹇且莫论，尔是文定尚书孙。书生不及文定世，父老犹传孝皇事。

洛阳长沙初拜相，华容浮梁互相让。九重握手赐颜色，万里君门若咫尺。

是时文定称近臣，深谋密语上所亲。朝集凤池间委佩，即看鱼水更何人。

由来大厦须梁栋，不独文章为世重。鼎湖忽攀龙驭髯，寰海但使苍生恸。

只今相去四十载，万事那期一朝改。玉几沈深北极尊，金鱼寂寞青云在。

呜呼往事生新愁，我歌吴郎双泪流。闻道君王思故剑，莫令衫袖湿江州。
挽宁谷居士何公三首
何梦桂（宋代）

天寒白月堕西湖，血泪啼枯听薤歌。
食子俱亡收子在，近孙犹少远孙多。
北邙有地存诗窖，后圃无人负鞠窠。
欲志鲁山惭四绝，空遗陈迹照松萝。
题慈仁寺竹院
韩翃（唐代）

千峰对古寺，何异到西林。幽磬蝉声下，闲窗竹翠阴。

诗人谢客兴，法侣远公心。寂寂炉烟里，香花欲暮深。
上西平·送陈舍人
吴泳（宋代）

跨征鞍，横战槊，上襄州。便匹马、蹴踏高秋。芙蓉未折，笛声吹起塞云愁。男儿若欲树功名，须向前头。
凤雏寒，龙骨朽，蛟渚暗，鹿门幽。阅人物、渺渺如沤。棋头已动，也须高著局心筹。莫将一片广长舌，博取封侯。
有感
陈鉴之（宋代）

淋雨何人记子桑，朱门车马涨尘黄。
百年友谊须英概，画虎何妨效季良。
七月六日绝句
宋祁（宋代）

积雨古墙生绿衣，幽花点点弄秋姿。
黄昏楼角看新月，还是年年牛女时。
癸酉春侨居无为寺归云阁以十五游方今五十为
释行海（宋代）

十五游方今五十，羞将白发对春风。
故园泉石情长在，近日江春趣不同。
莺友怕寒抛柳巷，蜂臣探暖到花丛。
芳菲时节偏多感，无奈归心逐塞鸿。
酬释法平
史浩（宋代）

白鹭栖烟一点明，皎然压倒语全清。
莫言后代无人继，仗锡行将擅此名。
孟峤之家姬乞题扇
范成大（宋代）

翠袖凌寒弄月明，梅花影下醉三更。
一天风露谁惊觉，寂寞空杯缀落英。
和仲连兄城上晚步
韩维（宋代）

久积端居滞，聊为散步游。
青苔跳怒黾，绿树矫鸣鸠。
雨暗横舟浦，凉生调角楼。
不妨乘晚兴，更尽水西头。
不买花
顾逢（宋代）

清似咸平处士家，案头诗卷是生涯。
胆瓶莫讶无花插，过了梅花不买花。
代谢刘小坡送乡会劝酒赓韵
王与钧（宋代）

履端开帝历，会拜谨王春。
百世枌榆旧，一番桃李新。
珍颁来腆渥，妙句带清真。
骑省云霄上，宁辞染翰频。
圣俞诗名闻固久矣加有好事者时传新什至此每一讽诵益使人忻慕故书五十六字以记
杜衍（宋代）

李杜诗垂不朽名，君能刻意继芳馨。清才绰绰臻神妙，逸韵飘飘入杳冥。

动与四方明得失，时教万物被丹青。斯文期主宜推毂，无使沉吟向外庭。
句
黎良知（宋代）

见说老僧吟更苦，中宵得句喜撞钟。
耿曼老自去秋起归兴以被旨捄荒方有行色来告
吴芾（宋代）

去秋已作送君诗，岂意淹留复许时。
端为九重忧岁歉，故令六辔缓归期。
万人全活俱安业，二麦收成足疗饥。
此事一归君妙画，阴功当自有天知。
用元韵答李郎中
王炎（宋代）

未问仙家九节蒲，且持茗碗对熏炉。
黄冠也肯迎留客，咀嚼梅花费一壶。
陈次全长春轩
韦骧（宋代）

闻道新轩外，长春日日花。幽人自薖轴，佳卉对葩华。

波浪千重险，烟云一望赊。徒思故园旧，短句寄君家。
书怀五首 其五
徐瑞（宋代）

枯桐三尺寄古意，悬崖夜半鸣风泉。广陵散曲世不传，五柳先生更无弦。
驱马度原田
弘历（清代）

驱马度原田，垄墓何累累。北邙与东门，异世皆相似。

萧萧松柏风，翁仲凄立雨。古坟已犁田，马鬣新又起。

绥绥游狐狸，蔓蔓滋葛藟。长眠人不寤，万事东流水。

劳劳千载人，都为利名死。荣华将不得，安能还故里。

金铸与宝装，亦弗能知矣。使其能知时，薰心更何底。
二杨耸翠
李维樾（明代）

漫道长杨树杳然，两株犹挺潞河边。灵根百尺斜浮水，老干千寻互插天。

复阁参差云里近，双峰缥缈雾中连。丝丝垂绿飞花日，系尽往来万里船。
皇后閤春帖子 其二
胡宿（宋代）

中禁千祥集，东方万象新。綵幡迎喜气，宝字镂宜春。
西林哭过沧谷
沈季友（清代）

消渴文园客，凄然叹陆沈。十年贫入骨，一别死惊心。

吊鹤人情浅，焚香佛火深。我来君不见，风笛在西林。
依韵酬谢尊师见赠二首（师欲调举）
齐己（唐代）

南国搜奇久，偏伤杜甫坟。重来经汉浦，又去入嵩云。

旧别人稀见，新朝事渐闻。莫将高尚迹，闲处傲明君。

岳顶休高卧，荆门访掩扉。新诗遗我别，旧约与谁归。

贤路曾无滞，良时肯自违。明年窥日窟，仙桂露霏微。
颂古四十八首
释慧开（宋代）

诸方深与浅，都在掌握中。
撑天并拄地，随处振宗风。
拟古诗十九首 其六 涉江采芙蓉
孙蕡（明代）

故人隔千里，寄我青琅玕。琅玕色美好，爱重若邱山。

感兹缠绵意，将以遗所欢。路遥不能致，欲插排风翰。
句
赵汝腾（宋代）

芳草绿边陋鹦鹉，杨花飞处避河豚。
送愿上人归龙山省侍昭默老人
释守卓（宋代）

我省老师未尝病，汝行亲省病老师。汝我同门无异路，彼彼步步不相随。

肯谓长行无伴侣，正宜念念念在兹。我惭塞责成拘局，心虽默堂身远离。

尔能急义重去就，身心俱往更由谁。千里龙山不日到，归心犹恐锡飞迟。

无病病师力奉侍，不亲亲者真其资。双溪幕阜不相远，一往一来皆妙期。
隐客旧居
胡宿（宋代）

鹄版飞书到此山，海簪重拾更弹冠。畹中纫佩荒兰叶，石上移文蠹藓瘢。

蕙帐烟空胎化老，柏庭风起麝香寒。至今门外潺湲水，疑是幽人赋考槃。
怀友人远戍二首 其二
徐乾学（清代）

已甘罪谴戍荒溪，又发家人习鼓鼙。孟博暂能随老母，子卿犹得见生妻。

鹡鸰原上闻猿啸，鸡鹿山前听马嘶。梦里依稀归故国，千重关隘眼终迷。
伯温索诗贺令姊夫生朝
陈藻（宋代）

一生开读度残年，纠者劳劳与办钱。
恰似丛林充化士，历多世态得真禅。
忽教衰老亲题疏，也且低垂敢自贤。
随顺却遭开眼白，屈伸谁识草经玄。
官催租赋鞭笞急，家乏憔苏色语煎。
节序酒肴虽可废，妻孥沟壑恐将填。
不成底事空归去，别问良媒解倒悬。
乐内太深颜氏子，生朝索贺郭郎篇。
送傅舍人国华使高丽二首 其一
程俱（宋代）

长啸溟波又一游，眼中壶峤接沧洲。紫薇垣近三台象，银汉槎浮八月秋。

七制还须补天笔，二帆聊展济川舟。从容归奏承清问，膏泽东南四十州。
谒萧小山
刘鉴（宋代）

一冬晴暖春相似，欲叩吟关未有诗。
折得梅花装担了，起程还是雪飞时。
吕守之暮到三首
钱时（宋代）

别来两月客唐昌，多少春风入锦囊。
逗得到家无别事，工夫都上此山堂。
莫种树
李贺（唐代）

园中莫种树，种树四时愁。
独睡南床月，今秋似去秋。
滕王阁 其一
徐俯（宋代）

一日逢王造，千年与客游。云边梅岭出，坐上赣江流。

日落回飞鸟，烟深失钓舟。蝉声枯柳外，天地晚风秋。
送王素行
郭奎（元代）

昔日从游处，舒州阿那边。
宁亲依故国，辟地到何年。
月出潮平渚，江深树接天。
同门知己在，应问孝廉船。
丑奴儿
宋先生（宋代）

夜来子後披衣坐，心定神清。见个真人。脸似胭脂体似银。
炉中火焰炎炎起，紫气腾腾。一粒丹成。管取飞升上帝京。
和姚监丞斫脍
卓田（宋代）

旋捣金虀捣玉葱，半盂膏酒洗冬烘。
吴中风物今犹尔，说与厨人宁舍熊。
上史太傅
楼钥（宋代）

二十里云随步生，潺湲洞里访青棂。
山中要识无穷趣，看取南雷问答经。
追尊皇太后挽词二首
苏辙（宋代）

月缺年何久，龙飞事一新。
追崇名号正，同祔礼容均。
凤翣低迎日，龙輴细起尘。
都人知舜孝，拥绋尽沾巾。
岳州守岁
张说（唐代）

除夜清樽满，寒庭燎火多。舞衣连臂拂，醉坐合声歌。

至乐都忘我，冥心自委和。今年只如此，来岁知如何。
寄嵩阳道人
曹邺（唐代）

三山浮海倚蓬瀛，路入真元险尽平。华表千年孤鹤语，

人间一梦晚蝉鸣。将龙逐虎神初王，积火焚心气渐清。

见说嵩阳有仙客，欲持金简问长生。
酬独孤二十六送归通州
元稹（唐代）

再拜捧兄赠，拜兄珍重言。我有平生志，临别将具论。

十岁慕倜平，爱白不爱昏。宁爱寒切烈，不爱旸温暾。

二十走猎骑，三十游海门。憎兔跳跃跃，恶鹏黑翻翻。

鳌钓气方壮，鹘拳心颇尊。下观狰狞辈，一扫冀不存。

名冠壮士籍，功酬明主恩。不然合身弃，何况身上痕。

金石有销烁，肺腑无寒温。分画久已定，波涛何足烦。

尝希苏门啸，讵厌巴树猿。瘴水徒浩浩，浮云亦轩轩。

长歌莫长叹，饮斛莫饮樽。生为醉乡客，死作达士魂。
送杨君之任永康
欧阳修（宋代）

剑峰云栈未尝行，图画曾看已可惊。
险若登天悬鸟道，下临无地泻江声。
折腰莫以微官耻，为政须通异俗情。
况子多才兼美行，荐章期即达承明。
寄中书李舍人纾
戴叔伦（唐代）

萍翻蓬自卷，不共本心期。复入重城里，频看百草滋。

水流归思远，花发长年悲。尽日春风起，无人见此时。
小冲山
宋丰之（宋代）

花样妖娆柳样柔。眼波流不断、满眶秋。窥人佯整玉搔头。娇无满，舞罢却成羞。

无计与迟留。满怀禁不得、许多愁。一溪春水送行舟。无情月，偏照水东楼。
次韵鲁如晖雪晴
韩元吉（宋代）

腊近千门雪，风高一夜晴。
醉余和初拥，梦破觉窗明。
鼙鼓三年戍，关河万里情。
应怜铁甲冷，烽火未须惊。
晓阴
弘历（清代）

晓阴含润溽，准拟雨复零。雨过亦未久，望蜀人常情。

无何颠风作，吹散浮云轻。不雨信可待，而我心怦怦。

怦怦辄自问，或我志满盈。圣狂一念分，惧在所可矜。

何当尺泽均，大利东郊耕。
梅竹双清为上洋何仲阳作
徐庸（明代）

梅花皎皎类美人，竹枝楚楚若君子。美人君子世所重，尽入君家画堂里。

先春第一天与奇，千朵万朵蕃高枝。梨云几片入幽梦，江南江北遥相思。

红尘飞断开三径，碧山参差喜相并。露华冷浸月明时，仪凤声来最堪听。

疏帘半捲清夜闲，斗柄未回更未残。多情翠羽声啾唧，身在暗香浓淡间。

卫诗载咏盘桓久，别泻郫筒一杯酒。醉来欲呼湘女歌，翠袖娉婷世稀有。